31997R0467
L 071/1
JURNALUL OFÍCIAL AL UNIUNII EUROPENE
REGULAMENTUL (CE) NR. 467/97 AL CONSILIULUI
din 3 martie 1997
de admitere cu scutire de drepturi a anumitor principii active care poartă o „denumire comună internațională” (DCI) a Organizației Mondiale a Sănătății și pentru anumite produse folosite pentru fabricarea produselor farmaceutice finite, și de revocare a scutirii de drepturi rezervate produselor farmaceutice pentru anumite DCI a căror utilizare predominantă nu este cea farmaceutică
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
întrucât, în cursul negocierilor din Runda Uruguay, Comunitatea și mai multe țări au examinat problema admiterii cu scutire de drepturi a produselor farmaceutice;
întrucât participanții la aceste discuții au ajuns la concluzia că, în afară de produsele aflate sub incidența capitolului 30 din Sistemul Armonizat (SA) și a pozițiilor SA 2936, 2937, 2939 și 2941, admiterea cu scutire de drepturi ar trebui acordată anumitor principii active purtând o „denumire comună internațională” (DCI) a Organizației Mondiale a Sănătății (OMS), anumitor săruri și anumitor esteri sau hidrați ai acestor DCI și anumitor produse folosite la fabricarea produselor farmaceutice finite;
întrucât concluziile discuțiilor, expuse în procesul-verbal al negocierilor, au fost incorporate în tariful vamal al participanților, anexat la Protocolul de la Marrakech anexat Acordului General pentru Tarife și Comerț din 1994;
întrucât participanții s-au pronunțat, de asemenea, pentru ca reprezentanții membrilor Organizației Mondiale a Comerțului (OMC) părțile prezente la rezultatul negocierilor să se întâlnească sub auspiciile Consiliului pentru Comerțul cu Mărfuri al OMC de regulă cel puțin o dată la trei ani, pentru a reexamina lista de produse admise cu scutire de drepturi, în vederea adăugării, prin consens, a unor produse farmaceutice suplimentare;
întrucât această primă examinare a condus la concluzia că ar trebui acordată admiterea cu scutire de drepturi a unui anumit număr de alte DCI și produse folosite la producerea și fabricarea de produse farmaceutice finite și că lista prefixelor și sufixelor care desemnează săruri și esteri ai DCI ar trebui extinsă;
întrucât în contextul examinării s-a ajuns la concluzia că ar fi oportun să se rectifice situația în privința anumitor DCI a căror utilizare principală nu este farmaceutică și care au fost incluse din greșeală printre acele DCI care beneficiază deja de scutire de drepturi,
ADOPTĂ PREZENTUL REGULAMENT:
Articolul 1
Începând de la 1 aprilie 1997, Comunitatea acordă, de asemenea, admitere cu scutire de drepturi pentru DCI menționate în anexa I, precum și pentru sărurile, esterii și hidrații unor astfel de produse.
Articolul 2
Începând de la 1 aprilie 1997, Comunitatea acordă, de asemenea, admitere cu scutire de drepturi a produselor folosite la producerea și fabricarea produselor farmaceutice finite enumerate în anexa II.
Articolul 3
Începând de la 1 aprilie 1997, prefixele și sufixele DCI care pot beneficia de admitere cu scutire de drepturi se adaugă la lista celor enumerate în anexa III.
Articolul 4
Începând de la 1 aprilie 1997, produsele enumerate în anexa IV, precum și sărurile, esterii și hidrații unor astfel de produse nu mai pot beneficia de admitere cu scutire de drepturi.
Articolul 5
Prezentul regulament intră în vigoare în următoarea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 martie 1997.